АҞӘА, ԥхынгәы 15 - Sputnik. Аԥсны ахада Аслан Бжьаниа ашәҭшьыҵәрақәа шьҭеиҵеит еицырдыруа аҳәынҭқарратә усзуҩ, Аԥснытәи АССР апартиа аобком актәи амаӡаныҟәгаҩ Борис Адлеиба Очамчыра араион Ҷлоу ақыҭан анышә дахьамадоу аҳаҭгәын аҟны, абри атәы аанацҳауеит ахада ипресс-маҵзура.
Борис Адлеиба Аԥснытәи АССР апартиа аобком актәи амаӡаныҟәгаҩс дыҟан, иахьа иԥсы ҭазҭгьы 90 шықәса ихыҵуазаарын. Иара ареспублика напхгара азиуан 1978 шықәса инаркны 1989 шықәсанӡа. Борис Адлеиба жәа-шықәса рыҩнуҵаҟа анапхгараҿ дыҟанаҵы ихы ааирԥшит ддипломат иашаҵәҟьаны, Қарҭынтәи ақәыӷәӷәара шимазгьы уи илиршон иԥсадгьыл аинтересқәа рыхьчара. Борис Адлеиба зегь раԥхьаӡа инапы аҵаиҩуеит Аԥсны аҳәынҭқарра аиҭашьақәыргыларазы 1989 шықәсазы, СССР Акомпартиа ацентртә комитет амаӡаныҟәгаҩ хада иахь ишьҭыз Лыхнытәи ааԥхьара ашәҟәы. Абри ашьҭахь хара имгакәан Борис Адлеиба инапынҵақәа шьҭеиҵар акәхеит.
Борис Адлеиба диижьҭеи 90 шықәса аҵра иазкыз аусмҩаԥгатәқәа мҩаԥысран иҟан ԥхынгәы 15 рзы, аха Аԥсны аепидемиологиатә ҭагылазаашьа иахҟьаны иахыргеит.
Иара убас Борис Адлеиба иҳаҭгәын аҟны ашәҭшьыҵәрақәа шьҭарҵеит Жәлар Реизара аиҳабы Валери Кәарҷиа, Аҳәынҭқарра ахада иусбарҭа аиҳабы Алхас Кәыҵниа, Аԥсны ашәарҭадаратә хеилак амаӡаныҟәгаҩ Сергеи Шамба, Аҟәа ақалақь ахада Беслан Ешба, Очамчыра араион ахада Беслан Бигәаа, Аԥсны аиҳабыра рхаҭарнакцәа, ауаажәларра, Ҷлоу ақыҭа ауааԥсыра.
Иара убас шәаԥхьар ҟалоит:
- Цыгәба Борис Адлеиба изы: аԥсуа ҭоурых аҟны ихатә даҟьа ааиртит